b"\n_START_ARTICLE_\nDistan\xc3\xa0sia\n_START_PARAGRAPH_\nDistan\xc3\xa0sia, obstinaci\xc3\xb3 terap\xc3\xa8utica o acarnissament terap\xc3\xa8utic \xc3\xa9s un fenomen d'acarnissament en la medicina contempor\xc3\xa0nea que designa l'aplicaci\xc3\xb3 de terapies pesades, doloroses i oneroses que s\xc3\xb3n disproporcionades en relaci\xc3\xb3 amb les millores possibles. Segons \xc3\x81lvaro G\xc3\xa1ndara del Castillo, President de la Societat Espanyola de Cures Pal\xc2\xb7liatives, s\xc3\xb3n \xc2\xabaquelles pr\xc3\xa0ctiques m\xc3\xa8diques amb pretensions diagn\xc3\xb2stiques o terap\xc3\xa8utiques que no beneficien realment al malalt i li provoquen un patiment innecessari, generalment concorre juntament amb l\xe2\x80\x99abs\xc3\xa8ncia d\xe2\x80\x99una adequada informaci\xc3\xb3\xc2\xbb._NEWLINE_Forma part d'una cultura molt estesa entre els metges i tamb\xc3\xa9 entre pacients i familiars, a qui assisteix el dret a exigir atenci\xc3\xb3 m\xc3\xa8dica fins a l'\xc3\xbaltim al\xc3\xa8. Pot ser motivada per la dificultat del pacient (o dels seus familiars) d'acceptar la mort imminent, o d'un metge a qui li escau dif\xc3\xadcil acceptar la seva impot\xc3\xa8ncia davant l'incurable tal com per a interessos econ\xc3\xb2mics del c\xc3\xb3s medical o pels gestors de serveis d'atenci\xc3\xb3 als pacients. Al cas de malalties terminals incurables, l'alternativa \xc3\xa9s la cura pal\xc2\xb7liativa que es limita a millorar la qualitat de vida i minvar el dolor o en certs pa\xc3\xafsos, l'ortotan\xc3\xa0sia o l'eutan\xc3\xa0sia volunt\xc3\xa0ria. Contra l'acarnissament m\xc3\xa8dic, un grup creixent de pacients reclama el \xc2\xabdret a la mort digna\xc2\xbb._NEWLINE_Tant els estats com els diversos col\xc2\xb7legis de metges han desenvolupat lleis o codis que regulen quan una acci\xc3\xb3 m\xc3\xa8dica pot ser considerada com \xc2\xabacarnissament\xc2\xbb i el dret del pacient de refusar un tractament. En aquesta decisi\xc3\xb3 intervenen factors com el desig del malalt i dels seus familiars, l'opini\xc3\xb3 dels metges i la proporcionalitat dels mitjans en relaci\xc3\xb3 amb el resultat. \xc2\xabCon\xc3\xa8ixer els l\xc3\xadmits de l'acarnissament terap\xc3\xa8utic\xc2\xbb \xc3\xa9s, per exemple, una de les compet\xc3\xa8ncies que han d'adquirir els estudiants de medicina durant els estudis de pregrau a la Universitat de Barcelona. L'esgl\xc3\xa9sia cat\xc3\xb2lica que condemna moralment tota idea d'eutan\xc3\xa0sia, aprova la idea de \xc2\xabla ren\xc3\xbancia a ter\xc3\xa0pies desproporcionades que endarrereixen for\xc3\xa7adament la mort, causant m\xc3\xa9s sofriment al moribund i als seus familiars.\xc2\xbb"